b'\n_START_ARTICLE_\nBoomerang\n_START_SECTION_\nZgodovina\n_START_PARAGRAPH_\nPo razpadu skupine Kameleoni so leta 1970 nekateri biv\xc5\xa1i \xc4\x8dlani skupine formirali skupino Bumerang. Prvo zasedbo so sestavljali bobnar in vokalist Zlati Klun, kitarist Danilo Kocjan\xc4\x8di\xc4\x8d, kitarist Peter Veri Gorjup in basist Ladi Koradin. Prvi koncert so imeli 20. februarja leta 1971 v menzi tovarne Tomos. Takrat je bil njihov repertoar sestavljen iz skladb znanih skupin: Grand Funk Railroad, Free, The Rolling Stones. Prvi uspeh so zabele\xc5\xbeili maja istega leta, ko so nastopali na prvem BOOM festivalu v Mariboru. Takoj zatem so kot predskupina od\xc5\xa1li na jugoslovansko turnejo s skupino Status Quo. Ko so v Beogradu igrali priredbo teme "Mar\xc5\xa1 na Drinu" je bila publika navdu\xc5\xa1ena, \xc4\x8dlani skupine Status Quo pa za\xc4\x8dudeni, kako jim predskupina krade \xc5\xa1ov. Po koncertu so se \xc4\x8dlani Bumeranga sprli s \xc4\x8dlani Status Quo, o \xc4\x8demer so takrat mediji na veliko pisali. _NEWLINE_Po selitvi iz Kopra v Ljubljano leta 1972 je pri\xc5\xa1lo do prvih zamenjav. Od\xc5\xa1la sta Koradin in Kocjan\xc4\x8di\xc4\x8d, Bumerang pa so nastopali kot trio z novim basistom Mirom Tomassinijem. V tak\xc5\xa1ni zasedbi so za Helidon posneli singl, na katerem sta pesmi Toma\xc5\xbea Domicelja in Rada Testena "Najdi si drugega" in na B strani "Jutri zjutraj moram zgodaj vstati". Naslednje leto so nastopili na BOOM festivalu v Ljubljani in v skupino je pri\xc5\xa1el basist Zlatko Mik\xc5\xa1i\xc4\x87. Naslednje leto je Mik\xc5\xa1i\xc4\x87 od\xc5\xa1el na slu\xc5\xbeenje voja\xc5\xa1kega roka, nadomestil ga je Jadran Ogrin, za Ogrinom pa je mesto basista zasedel Bruno Langer. Zopet so nastopili na BOOM festivalu v ljubljanski Hali Tivoli in njihova skladba "Moja bol" je iz\xc5\xa1la na koncertni plo\xc5\xa1\xc4\x8di Boom Pop Festival Ljubljana \'74. Istega leta so se pridru\xc5\xbeili skupinam Bijelo Dugme, YU grupi in Grupi 220 na turneji po Jugoslaviji. V Subotici so nastopili kot predskupina skupini Barclay James Harvest. Po odhodu Veri Gorjupa v vojsko je njihov novi kitarist postal Vedran Bo\xc5\xbei\xc4\x87. Ta zasedba je obstajala kratko, saj je Bo\xc5\xbei\xc4\x87 \xc5\xbeivel v Zagrebu, Langer v Puli in Klun v Kopru. Po odhodu Bo\xc5\xbei\xc4\x87a se je skupina usmerila v funk rock in v skupino pridejo klaviaturist Tihomir Pop Asanovi\xc4\x87, pevec Sergio Bla\xc5\xbei\xc4\x87 in kitarist Pavel Kavec._NEWLINE_Jeseni leta 1976 so vsi \xc4\x8dlani zapustili Kluna, da bi formirali skupini Atomsko skloni\xc5\xa1te in September. Zlatko Klun je leta 1978 skupino obnovil z novo ekipo, ki so jo sestavljali Slovenci in Italijani iz Trsta. Klun je zamenjal bobne s tolkali in glavnim vokalom, zasedbo pa so sestavljali \xc5\xa1e kitarist Goran Tav\xc4\x8dar, ki je v Italiji deloval kot studijski glasbenik, kitarist in flavtist Boris Ten\xc4\x8di\xc4\x8d, basist Dino Sartoretto in bobnar Dario Vatovac. Od septembra 1978 do marca 1979 so v Milanu v studiu G7 snemali prvo LP plo\xc5\xa1\xc4\x8do Boomerang za zalo\xc5\xbebo PGP RTB. Maja leta 1979 so nastopili na mladinskem festivalu v Subotici, kjer so prejeli nagrado strokovne \xc5\xbeirije za skladbo "\xc5\xbdivjeti iznad tebe bar jedan dan", ki je bila izdana na singlu 11. septembra 1979 za zalo\xc5\xbebo PGP RTB. V za\xc4\x8detku leta 1980 je skupino zapustil Boris Ten\xc4\x8di\xc4\x8d, pridru\xc5\xbeila pa sta se ji basist Jadran Ogrin in klaviaturist Milan \xc4\x8ciro Lon\xc4\x8dina. Svojo drugo LP plo\xc5\xa1\xc4\x8do Na zapadu ni\xc5\xa1ta novo so posneli v zasedbi Zlati Klun (vokal, tolkala), Goran Tav\xc4\x8dar (kitare), Jadran Ogrin (bas), Dario Vatovac (bobni) in Milan \xc4\x8ciro Lon\xc4\x8dina (klaviature). Zaradi neuspe\xc5\xa1nega izida plo\xc5\xa1\xc4\x8de in majhnega odziva publike se je skupina umaknila s scene in kon\xc4\x8dala z delom._NEWLINE_Leta 2009 je skupina v zasedbi: Zlati Klun, Miro Tomassini in Peter Veri Gorjup nastopila na koncertu ob 30-letnici oddaje \xc5\xa0TOS.'